ওরিশাগী বলাঙ্গিরদা মশিং য়াম্লবা দিবেলপমেন্ত প্রোজেক্ত কয়া উরেপ উয়ুং তম্বা/শঙ্গাবগী থৌরমদা পীখিবা প্রধান মন্ত্রীগী ৱারোল

ভারত ইমানা য়াইফরে, ওরিশাগী রাজ্যপাল প্রোফেসর গনেশ লাল জী, কেন্দ্রিয়া মন্ত্রীমন্দলদা ঐহাক্কা থবক তৌমিন্নরিবা শ্রীমান জুয়েল ওরাম জী, ধর্মেন্দ্র প্রধান জী, ওরিশা সরকারদা মন্ত্রী ওইবিরিবা স্নেহাগিনি শুরিয়া জী, সংসদতা ঐহাক্কী মরূপ ওইরিবা শ্রী লীকেশ নারায়ন সিংহ দেব জী অমদি মফম অসিদা লেংবিরক্লিবা ঐহাক্কী নুংশিজরবা ইচল–ইচে অমসুং ইচিল–ইনাওশিং। অনৌবা চহী অসিদা অমুক হন্না ওরিশাদা লাকচবগী তঞ্জা অদু ফংজরে। মকর সংক্রান্তিগী তঞ্জা অসিদা মফম অসিদা লাকচবা অমদি দিবেলপমেন্তকী অনৌবা মঙালগা শম্নহবা অসি মশা মথন্তনা মরু ওই। কুমহৈশিংগী শেংলবা তঞ্জা অসিদা ওরিশাগী প্রজা পুম্নমকপু লৈবাক অসিগী প্রজা পুম্নমকপু হন্না–হন্না য়াইফ পাওজেল পীজরি। মরূপশিং, নোংপোক ভারতকী দিবেলপমেন্তকীদমক ওরিশাগী দিবেলপমেন্তকীদমক কেন্দ্র সরকারনা লেপ্পা লৈতনা হোৎনরি। হৌখিবা থা অমগী মনুংদা ঐহাক ময়ামগী মরক্তা অহুমলক শুবা ওইনা লাক্লি। ঙাইহাক্কী মমাংদা মফম অসিদা লুপা কোতি ১৫০০ হেনবগী প্রোজেক্তশিং হৌদোকখ্রে, শঙ্গাখ্রে নত্রগা উরেপ উয়ুং তমখ্রে। প্রোজেক্তশিং অসি এজুকেসনগা মরী লৈনরি, কনেক্তিবিতীগা মরী লৈনরি, সংস্কৃতি অমসুং তুরিজমগা মরী লৈনরি অমদি ঙসি কেন্দ্রিয়া বিধ্যালয় সোনেপুরগী পর্মানেন্ত বিলদিংগী উরেপ উয়ুং তম্বা অসিদা ঐহাক নুঙাইবা ফাওই। থবক অসি মপুংফানা লোইরবা মতমদা সোনেপুরগা লোয়ন লোয়ননা লমদম অসোমগী মহৈরোই লিশিং কয়াদা কানবা ফংহল্লগনি। ওরিশাদা কেন্দ্রিয়া বিধ্যালয়শিংদা মহৈরোই লিশিং কয়া মহৈ তম্লি। মফম অসিদা কেন্দ্রিয়া বিধ্যালয়গী মথৌ তাবা অদু য়েংদুনা কেন্দ্র সরকারনা খোংথাং কয়া অমা লৌখৎলি। ২০১৪গী মতুংদা মফম অসিদা অনৌবা কেন্দ্রিয়া বিধ্যালয় কয়া অমা হৌদোকখ্রে অমদি খরা অমদি অরৌইদা থাক্তা চংশিল্লক্লি। মরূপশিং, এজুকেসন্না হ্যুমেন রিসোর্সপু দিবেলপ তৌই। কনেক্তিবিতীগী মতেংনা রিসোর্সশিং অদু ওপর্চুনিতীদা ওন্থোকই। ৱাখল্লোন অসিগী মখাদা ওরিশাদা কনেক্তিবিতী হেঙ্গৎহনবগী থবক চত্থরি। ঙসি রেলৱেগা মরী লৈনবা প্রোজেক্ত তরুক শঙ্গাখ্রে নত্রগা হৌদোকখ্রে। মসিনা ওরিশা মনুংগী কনেক্তিবিতী ফগৎহল্লগনি, লৈবাক অসিগী অতোপ্পা রাজ্যশিংদা চৎথোক চৎশিনসু লায়থোকহল্লগনি। মসিনা ময়ামগী চত্থোক চৎশিন্দা খুদোংচাবা ফংহনবগা লোয়ননা লৌমী ইচিল–ইনাওশিংনা মখোয়গী পোত্থোক অদু অচৌবা কৈথেলশিং ফাওবা নত্রগা অচৌবা শহরশিং ফাওবা য়ৌহনবদা হেন্না লায়হল্লগনি। চত্থোক চৎশিন অমদি পোৎ পুথোক পুশিন তৌবগী খুদোংচাবা থৌরাং তৌরবনিনা মফম অসি ইন্দস্ত্রীশিংগীসু মফম চাবা ওইরগনি। মফম অসিদা ইন্দস্ত্রী লাকপা হৌরগদি নহাশিংগীদমক থবক ফংহন্নবগী খুদোংচাবা দিবেলপ তৌরগনি। মরূপশিং, ঙাইহাক্কী মমাংদা বলাঙ্গিরদগী বিচুপলিগী মরক্তা শেমগৎলিবা অনৌবা রেল লাইন অদু শঙ্গাখ্রে। মসিগা লোয়ন লোয়ননা মসিদা অনৌবা ত্রেনশু লমথাখ্রে। মসিগীদমক ময়াম পুম্নমকপু ঐহাক্না নুঙাইবা ফোংদোকচরি। মসিদা নত্তনা ঝার্সুগুদাগী মল্তি–মোদেল লোজিস্তিক্স পার্ক ঝার্সুগুদা, ঝার্সুগুদা–ভিজিনগরম অমদি সম্বলপুর–অঙ্গুল লাইনগী ইলেক্ত্রিফিকেসন, বার্পলি–দুঙ্গারিপলি অমসুং বলাঙ্গির–দিওগাওগী মরক্তা রেলৱে লাইন দবলিং তৌবা অমসুং নগাবলি তুরেল মথক্তা শারিবা থোংগীদমকশু ময়াম পুম্নমকপু নুঙাইবা ফোংদোকচরি। য়াইফ পাওজেল পীজরি। মরূপশিং, কনেক্তিবিতী ফরবা মতমদা সেক্তর পুম্নমক্তা মদুগী কানবা মমি তাবা ফংই। অখন্ননা তুরিজমগীদমক্তি খ্বাইদগী য়াম্না ওপ্পোর্চুনিতী ফংই। মহৌশানা ওরিশা অসি লমকোইবশিংগী পুক্নিং চিংশিনফম মফম অমা ওইরি। মফম অসিদা জঙ্গলসু লৈরি, সমুদ্রগী মপানসু লৈরি। প্রকৃতিনা মফম অসিদা অৱাৎপা অমত্তা পীরমদে। মসি পুৱারি অমসুং থাজবগী সেন্তর অমসু ওইরি। মরূপশিং, ৱাখল্লোন অসিগী মখাদা হৌখিবা চহী মরি মখায় অসিদগী সরকারনা লানবনশিং অমসুং শেলবা মফমশিংবু দিবেলপ তৌবদা পুক্নিং চংলি। ওরিশাগী মন্দির কয়া অমা, অরিবা লানবনশিং অমসি অতোপ্পা মফমশিং রিনোবেসন অমসুং রেস্তোরেসনগী থবকশিং চত্থরি। মসিগী মনুং চন্না নীল মাধব অমসুং সিদ্ধদেশ্বর মন্দিরশিং রিনোবেসন অমসুং রেস্তোরেসনগী থবক ঙসি হৌদোকখ্রে। মতৌ অসুম্না ৱেস্তর্ন সোমনাথ মন্দির, ভুবনেশ্বর মন্দির অমসুং কপিলেশ্বর মন্দিরগীসু রিনোবেসন অমসুং রেস্তোরেসনগী থবক মপুং ফানা লোইশিনলে অমদি ঙসি মসিগীসু শঙ্গাবগী থৌরম পাংথোকখ্রে। মসিদা নত্তনা মফম অসিগী ললোন ইতিক্কী লম্বী অমনা ওরিশাবু সেন্ত্রেল ইন্দিয়াগী শম্নহল্লি। লম্বী অদুদা মশিং য়াম্লবা পুৱারি ওইরবা মোনুমেন্তশিং লৈরি। মফম অসিদা বলাঙ্গিরদা রানিপুর, মোনুমেন্তশিংগী অপুনবা অমা ওইরিবা ঝরয়ালবুসু শেমজিন শাজিনবগী থবক পায়খৎলি। মফম অদুদা য়োগিনি মন্দির ৬৪ লৈরি। মরূপশিং, অতোপ্পা মোনুমেন্ত অমগী রিনোবেসনগী থবকশু ঙসিদগী হৌরে। কালাহান্দিগী অসুরগর কিলা, মসি গলেন্তরিগী খুদম অমা ওইবগা লোয়ননা রাজনিতী অমসুং ললোন ইতিক্কী সেন্তর অমসু ওইরম্মি। মসিনা মহাকন্তরাবু কলিংগকা শম্নহল্লম্মি। ঐখোয়গী পুৱারিগী অসিগুম্লবা শনাগী পন্দুপশিং অসিগা অমুক হন্না শম্নজবা অসিদা ঐহাক নুঙায়বা ফাওই। ঐহাক্না থাজবা থম্লি মদুদি মফম অসিদা খুদোংচাবা কয়া অমা দিবেলপ তৌরিবা, ভক্তশিং অমসুং লমকোয়বশিংগী পায়খৎলিবা থবক অসিনা মফম অসিগী তুরিজম হেঙ্গৎহল্লগনি অমদি থবক ফংনবগী খুদোংচাবসু হেঙ্গৎহল্লগনি। মরূপশিং, ঙসি মফম অসিদা অনৌবা পোস্ত ওফিস পাসপোর্ত সেবা কেন্দ্র তরুকশু হৌদোকখ্রে। বলাঙ্গির খক্তদা নত্তনা জগৎসিংহপুর, কেন্দ্রপারা, পুরি, ফিলবানি, বারগরদা অনৌবা কেন্দ্র হাংদোকপনা হৌজিক্তি মফম অসিগী মীয়াম্না পাসপোর্তকীদমক য়াম্না লাপ্না চৎপগী মথৌ তাদ্রে। মরূপশিং, ঙসি ময়াম পুম্নমক্কী, ওরিশাগী প্রজাশিংগী পুন্সিবু লাইথোকহনগদবা অসিগুম্লবা প্রোজেক্তশিং অসিগীদমক অমুক হন্না ঐহাক্না ওরিশাগী প্রজাশিংবু নুঙাইবা ফোংদোকচরি। ময়াম্বু অনৌবা চহীগী অমুক হন্না য়াইফ পাওজেল পীজরি। হন্না–হন্না থাগৎচরি।